Sophiatown: 2 gou vas ná moord op bejaarde egpaar | Netwerk24
Deur Werner Beukes 21 Oktober 2019 18:09
So sê Tobie Schourie, seun van Henning (82) en Hilda (80) Schourie, wie se verminkte lyke Saterdag in hul huis in Allandalestraat in Sophiatown, Johannesburg, gevind is.
Hilda (80) en Henning (82) Schourie, wie se verminkte lyke Saterdag in hul huis in Sophiatown gevind is.Foto: Facebook/Bergbron-gemeente
'n 45-jarige verdagte is op die toneel in hegtenis geneem en die polisie het Sondag 'n 24-jarige verdagte in die nabygeleë Westbury in die weste van Johannesburg in hegtenis geneem.
"My ouers het sowat 60 jaar in daardie huis gewoon en voor Saterdag was daar nog net een keer by hulle ingebreek. Hulle was Godvresende mense wat baie vir hul medemens omgegee het. Woensdae het hulle Bybelstudie gehou en Sondae was hulle in die kerk.
"Dit is onverstaanbaar dat jy soveel haat in jou ronddra dat jy iemand op so 'n wrede wyse vermoor," sê Schourie.
"Ek moes hulle in die lykshuis gaan uitken en ek het gesukkel – dit was verskriklik."
Volgens hom word niks tans uit sy ouers se huis vermis nie. "Hul televisiestel het buite op die grasperk gestaan, maar dit is al."
Schourie sê ondanks die skok van sy ouers se wrede moord, is hy verstom oor die ondersteuning wat hy van die gemeenskap kry.
"Mense by wie ek eens op 'n tyd in dié buurt verbygery het sonder om hulle te groet, het uit hul pad gegaan om my te kom bystaan en te ondersteun. Vreemdelinge het nou vriende geword. Ek wil almal vir hul ondersteuning bedank," sê hy.
Kapt. Mavela Masondo, polisiewoordvoerder, sê veiligheidswagte wat die buurt gepatrolleer het, het die twee verdagtes agternagesit toe hulle by die huis uitgehardloop het. Een van die verdagtes is in die been gewond en in hegtenis geneem.
Volgens Masondo is die egpaar vermoedelik in hul huis oorval en doodgeslaan. Hul lyke is langs mekaar in die sitkamer gekry.
" 'n Saak van moord en huisroof word ondersoek. Die polisie het inligting opgevolg en die tweede verdagte Sondag in hegtenis geneem. Albei verdagtes is in aanhouding," sê Masondo.
Die egpaar word ook oorleef deur hul dogter, Trudie Botha, skoonseun, Ferdi, en vier kleinkinders. Geen begrafnisreëlings is nog getref nie.
* 'n Nagwaak word Donderdag om 19:00 in Allandalestraat in Sophiatown vir die egpaar gehou.
Meer oor: Hilda Schourie | Henning Schourie | Sophiatown | Johannesburg | Moord | Misdaad | Bejaarde Egpaar